Susijengin raataja: ”If you like to win, take a Finn” | Susijengi.com
Susijengin ja Salon Vippaan Juho Nenonen odottaa muun koripalloväen kanssa innolla tulevaa NBA-draftia.
Juho Nenosella on oma toiveensa, mihin suuntaan superlahjakkuus Lauri Markkanen varataan.
– Toivon, että Laurin saa Dallas Mavericks. Mavs pääsee varaamaan sijalle yhdeksän, joten voi olla, että Lauri on jo siinä vaiheessa varattu, Nenonen ennakoi.
– Mutta olisi hieno ajatus, että hän pääsisi Dirk Nowitzkin oppiin.
Nenonen muistuttaa, että Mavericks omistaa nykyään myös toisen suomalaisen oikeudet. Kun Markkasesta povataan tulevaa suurtähteä, Susijengin nykyjoukkueen isomman tähden, Petteri Koposen, oikeudet ovat myös Mavericksin omaisuutta.
– Olisihan se hieno ajatus, että siellä olisi kaksi suomalaista. Ehkä joku on muistanut kertoa Dallasille vanhasta sanonnasta: If you like to win, take a Finn, Nenonen naureskelee.
NBA:n draft -tilaisuus pidetään New Yorkissa torstaina 22. kesäkuuta.